L’Ajuntament presentarà demà el seu Pla Municipal d’Igualtat davant dels agents socials de Paterna
30/11/2015

# L’Ajuntament presentarà demà el seu Pla Municipal d’Igualtat davant dels agents socials de Paterna

[![Acte a favor de la igualtat en La Coma](/images/noticias/2015/12/Acto-igualdad.jpg)](/images/noticias/2015/12/Acto-igualdad.jpg)

30.11.2015

L’objectiu de l’equip de govern del PSOE és elaborar un pla que tinga en compte a tots els agents socials, basat en el consens, el debat i la participació

Demà, dimarts 1 de desembre, tindrà lloc la presentació oficial de la iniciativa impulsada per l’Ajuntament de Paterna de l’I Pla Municipal d’Igualtat de Gènere entre dones i hòmens 2016-2020.

A partir de les 18 hores, el Ple de l’Ajuntament obrirà les seues portes perquè associacions, grups polítics i ciutadans puguen conéixer esta iniciativa i s’involucren activament en el projecte. En este sentit, l’alcalde Juan Antonio Sagredo, ha volgut fer una crida a la participació ciutadana “per a propiciar el debat i consensuar el millor document possible”.

Durant l’acte, en el que intervindran l’alcalde de Paterna, l’agent d’Igualtat de l’Ajuntament, Ana Civera i Jose Luis Sahuquillo, politòleg d’Equàlitat, s’explicarà la metodologia que seguirà l’equip impulsor del projecte durant l’any que ve, i que es troba en fase d’anàlisi. “En estos moments ens trobem en una fase d’avaluació de la realitat socioeconòmica del municipi, que ens permetrà tindre una fotografia fixa de quines són les mesures que Paterna necessita reforçar en matèria d’igualtat”, ha explicat el coordinador del projecte, Jose L. Sahuquillo.

El Pla d’Igualtat Municipal es presentarà al Ple de l’Ajuntament de Paterna a finals del mes de juliol de 2016 per a la seua votació. Prèviament, serà presentat davant de les comissions municipals corresponents. “L’objectiu de l’equip de govern és elaborar un pla que tinga en compte tots els agents socials, basat en el consens, el debat i la participació. Un pla inclusiu que reunisca les conclusions que presenten partits polítics, associacions o entitats socials”, ha destacat Juan Antonio Sagredo.